Ο κ. Στουρνάρας και οι μνημονιακοί συνδικαλιστές της ΠΑΣΚΕ και της ΔΑΚΕ.
 Γιάννης Τόλιος, συντονιστής του ΜΑΧΩΜΕ
Φαίνεται πως η απήχηση του διεθνούς επιστημονικού συνεδρίου του ΜΑΧΩΜΕ (15-17/1/16), με θέμα: «Ευρωζώνη, Λαϊκή Κυριαρχία και Εθνικό Νόμισμα», ανησύχησε σφόδρα το σημερινό διοικητή της Τράπεζας Ελλάδος κ. Γιάννη Στουρνάρα και τους διαπλεκόμενους μαζί του  μνημονιακούς συνδικαλιστές του ΠΑΣΟΚ και της Ν.Δ. στην Τράπεζα Ελλάδος, οι οποίοι και ανέλαβαν το έργο της υπεράσπισής του διαμέσου ανακοίνωσης του Συλλόγου των υπαλλήλων της, στο όνομα δήθεν της υπεράσπισης των εργαζόμενων.!! Από ποιους αλήθεια να προστατευτεί και γιατί; Μα από τους γνωστούς «ακατανόμαστους» της πρώτης κυβέρνησης του ΣΥΡΙΖΑ που «ονειρεύτηκαν εισβολή στο Νομισματοκοπείο».!! Ωστόσο για κακή τους τύχη, τους εντόπισε ο κ. Στουρνάρας και σύμφωνα με δηλώσεις του στο «Σκάϊ», ενεργώντας ως αυτόκλητος υπερασπιστής προσπάθησε «να χτίσει ένα τείχος» για την πάση θυσία παραμονής της χώρας στην ευρωζώνη. Οργάνωσε δηλαδή ένα «παράκεντρο» εν αγνοία του τότε υπουργού οικονομικών κ. Γ.Βαρουφάκη και του πρωθυπουργού κ. Α. Τσίπρα για «να σώσει την κατάσταση».!
Με αφορμή λοιπόν την εισήγηση μου στο επιστημονικό συνέδριο του ΜΑΧΩΜΕ, ανακάλυψε «νέα στοιχεία» που δικαιώνουν τις «αποκαλύψεις» του.! Πρόκειται για τον κίνδυνο απώλειας της «ανεξαρτησίας» της Τράπεζας Ελλάδος από εκείνους που προτείνουν τη μετάβαση στο εθνικό νόμισμα και  «την αποπομπή της νόμιμης διοίκησης με τελικό στόχο την έξοδο από την ευρωζώνη». Αυτό είναι το τερατώδες και «εκ προ μελέτης έγκλημα» που καταγγέλλει σε ανακοίνωση της η πλειοψηφία του «Συλλόγου Υπαλλήλων Τράπεζας Ελλάδος» (29/1/16), η οποία ουσιαστικά ελέγχεται από τη ΠΑΣΚΕ και τη ΔΑΚΕ. Επιχειρεί με έναν κουτοπόνηρο τρόπο να σπείρει ανησυχία στους υπαλλήλους, ότι δήθεν η μετάβαση στο εθνικό νόμισμα σημαίνει το τέλος της ανεξαρτησίας της Τράπεζας Ελλάδος και άρα κινδυνεύει το εργασιακό και ασφαλιστικό τους καθεστώς.! Το πολύ της ευρωλαγνείας …..οδηγεί σε παραφροσύνη.!
Δεν θα άξιζε αληθινά τον κόπο να ασχοληθεί κάποιος με τέτοιες αθλιότητες. Όμως είναι αναγκαίο να ξεκαθαριστούν δύο πράγματα αποκλειστικά για εκείνους που σκέφτονται και δεν λειτουργούν ως «ενεργούμενα». Πρώτον, η μετάβαση στο εθνικό νόμισμα ασφαλώς και συνεπάγεται τον έλεγχο και την εποπτεία της νομισματικής πολιτικής της Κεντρικής Τράπεζας από την εκάστοτε ελληνική κυβέρνηση, αντί αυτός να είναι υπό τον έλεγχο και καθοδήγηση του Ευρωσυστήματος και της ΕΚΤ και να υπόκειται στους γνωστούς εκβιασμούς. Δεύτερον, τα εργασιακά και ασφαλιστικά δικαιώματα των υπαλλήλων της ΤτΕ διασφαλίζονται σύμφωνα με το Καταστατικό της ΤτΕ, τους Κανονισμούς και τις ΣΣΕ, όπως εξ άλλου ίσχυαν από την ίδρυσή της. Αναρωτιέμαι όμως, αυτοί που στο όνομα της κατάργησης δήθεν της ανεξαρτησίας της ΤτΕ, οι οποίοι σήμερα ενσπείρουν ανησυχία στο προσωπικό της, κατά την περίοδο των Μνημονίων, υπερασπίστηκαν την ανεξαρτησία της ή επέτρεψαν την κατάργησή της και τη λεηλασία των εργασιακών και συνταξιοδοτικών δικαιωμάτων των υπαλλήλων της; 
Μια κυβέρνηση που θα έχει στόχο την κατάργηση των μηνομονίων, την βαθιά διαγραφή του χρέους και τη δημόσια ιδιοκτησία και τον έλεγχο της λειτουργίας του Τραπεζικού Συστήματος, θα καταστήσει στην πράξη την  ΤτΕ εκ νέου σε «Κεντρική Τράπεζα Ελλάδος», φορέα δανεισμού τελευταίας καταφυγής τους ελληνικού δημοσίου, με έλεγχο από τη Βουλή και ουσιαστική συμμετοχή γνήσιων εκπροσώπων των κοινωνικών φορέων στη διοίκηση της και όχι όπως σήμερα διακοσμητικών και «κατά το δοκούν» διορισμένων εκπρόσωπων. Αυτή είναι η ποιοτική αλλαγή που προτείνουμε σε σχέση με το σημερινό καθεστώς, από την οποία σε τίποτα δεν έχει να φοβηθεί όχι μόνο ο Ελληνικός λαός και οι εργαζόμενοι, αλλά ειδικά οι εργαζόμενοι της ΤτΕ οι οποίοι θα κληθούν να πρωταγωνιστήσουν σε μια πορεία ανασυγκρότησης και αναβάθμισης της χώρας και του λαού μας.
Για την καλύτερη ενημέρωση των αναγνωστών, παραθέτουμε ολόκληρη την ανακοίνωση του Συλλόγου Υπαλλήλων Τράπεζας Ελλάδος (ΣΥΤΕ) καθώς και την ανακοίνωση της «Ενωτικής Συνδικαλιστικής Συνεργασίας» στο ΣΥΤΕ.

ΣΧΕΔΙΟ ΔΗΜΟΣΙΟΥ ΕΛΕΓΧΟΥ ΤΗΣ ΤΡΑΠΕΖΑΣ ΤΗΣ ΕΛΛΑΔΟΣ !

Τις τελευταίες εβδομάδες γίναμε μάρτυρες της προσπάθειας ελέγχου και ποδηγέτησης της Ανεξαρτησίας της ΤτΕ από σημαντικό τμήμα της ηγετικής ομάδας της Πρώτης Κυβέρνησης της Αριστεράς, με βάση τις αποκαλύψεις του Διοικητή κ. Στουρνάρα, την πρόσφατη συνέντευξη του πρώην Υπουργού Οικονομικών κ. Βαρουφάκη όπου μίλησε για το σχέδιο εισαγωγής παράλληλου νομίσματος, αλλά και τις δηλώσεις της κυβερνητικής εκπροσώπου κας Γεροβασίλη για “κάποιους που ονειρεύτηκαν την εισβολή στο Νομισματοκοπείο, αλλά δεν είναι σήμερα εδώ”. 
Οι παραπάνω σοβαρές καταγγελίες οδήγησαν τον αρχηγό της αξιωματικής αντιπολίτευσης να ζητήσει τη σύσταση εξεταστικής επιτροπής για τη διερεύνηση του ζητήματος. 
Η προστασία της Ανεξαρτησίας της Τράπεζας της Ελλάδος αποτελεί ζήτημα ιδιαίτερα σημαντικό τόσο για τον ελληνικό λαό όσο και για τους εργαζόμενους στην Κεντρική Τράπεζα. 
Ο ΣΥΤΕ με την ανακοίνωσή του Νο 8/14.7.2015 με τίτλο “Σχέδιο Επιστροφής στη Δραχμή μέσω κατάληψης της Τράπεζας της Ελλάδος”, την οποία ενέκριναν ΠΑΣΚΕ – ΑΝΑΝΕΩΤΙΚΗ και ΔΑΚΕ αλλά διαφώνησε η Ενωτική Συνδικαλιστική Συνεργασία, καταδίκασε την προσπάθεια παρέμβασης κατά της Ανεξαρτησίας της ΤτΕ και κατήγγειλε ως απαράδεκτη τη στάση της τότε Προέδρου της Βουλής. 
Σε εισήγηση του πρώην Γενικού Γραμματέα Βιομηχανίας του Υπουργείου Παραγωγικής Ανασυγκρότησης Περιβάλλοντος και Ενέργειας κ. Γιάννη Τόλιου στις 17 Ιανουαρίου 2016, στο Διεθνές Επιστημονικό Συνέδριο του ΜΑΧΩΜΕ, που έλαβε χώρα στο Οικονομικό Πανεπιστήμιο Αθηνών, αποκαλύπτεται με λεπτομέρεια το σχέδιο δημόσιου ελέγχου της Τράπεζας της Ελλάδος.
Συγκεκριμένα, προτείνει την ανάληψη του ελέγχου της ΤτΕ από το δημόσιο, μέσω του πλήρους ελέγχου του μετοχικού κεφαλαίου με ταυτόχρονο διορισμό Επιτρόπου, ο οποίος με τη βοήθεια Ειδικής Επιτροπής θα αναλάβει προσωρινά τη διοίκηση της Κεντρικής Τράπεζας. Η παραπάνω πρόταση αποκαλύπτει, πέρα από κάθε αμφισβήτηση, το “οδοιπορικό” για την κατάλυση της Ανεξαρτησίας της ΤτΕ, με την ταυτόχρονη βίαιη εξωθεσμική αποπομπή της νόμιμης Διοίκησης, με τελικό στόχο την έξοδο από την Ευρωζώνη.
Στην εν λόγω ομιλία ο πρώην Γενικός Γραμματέας εκφράζει την άποψη ότι η συμμετοχή κοινωνικών φορέων στο Γενικό Συμβούλιο της ΤτΕ είναι “διακοσμητική” με το επιχείρημα ότι σε αυτό μετέχει ο πρώην Πρόεδρος της ΓΣΕΕ κ. Χ. Πολυζωγόπουλος, θέση που αποτελεί όχι μόνο προσβολή προς τους Γενικούς Συμβούλους αλλά προκαλεί και απορία, καθώς από τις 30/3/2015 τον κ. Πολυζωγόπουλο έχει αντικαταστήσει ο κ. Ν. Σκορίνης. 
Επίσης, χαρακτήρισε τον κ. Διοικητή καθώς και άλλους συμβούλους ως “παράκεντρο” και “παραεξουσία”, που σε άγνοια της κυβέρνησης επιχείρησε να χτίσει ένα “τείχος” απέναντι στους αριστερούς του ΣΥΡΙΖΑ… Ξεχνά βέβαια ότι, από 10/3/2015 στο Γενικό Συμβούλιο συμμετέχει και ο νέος Υποδιοικητής, πρώην Υποδιευθυντής της ΤτΕ και τέως συνδικαλιστής της Ενωτικής, κ. Θεόδωρος Μητράκος. Εκτός κι αν ο κ. Τόλιος εννοεί ότι και οι παραπάνω αποτελούν “παράκεντρο” και “παραεξουσία” της κλειστής ομάδας του Μαξίμου, πράγμα που επίσης είναι απαράδεκτο και παράνομο καθώς ο κ. Υποδιοικητής οφείλει να ενεργεί ως ανεξάρτητο μέλος της Διοίκησης και όχι ως εκπρόσωπος κυβερνητικών κύκλων ή παραταξιακών συμφερόντων . 
Τα παραπάνω αποκαλύπτουν τι παιχνίδια παίζονται πίσω από τις πλάτες του ελληνικού λαού και των υπαλλήλων της Κεντρικής Τράπεζας, δυστυχώς, με την ανοχή συγκεκριμένης συνδικαλιστικής παράταξης. 
· Είναι τυχαίο ότι η παράταξη της Ενωτικής αρνήθηκε να εγκρίνει το κείμενο της ανακοίνωσης του ΣΥΤΕ Νο 8/14.7.2015, που υπεραμύνονταν της Ανεξαρτησίας της Τράπεζας της Ελλάδος;
· Είναι τυχαίο ότι καλλιεργούν φημολογία περί απομάκρυνσης του κ. Διοικητή αλλά και της Διευθύντριας Ανθρώπινου Δυναμικού και Οργάνωσης;
Οφείλουν να μας πουν οι συνάδελφοι της Ενωτικής αν καταδικάζουν, έστω και καθυστερημένα, τις παραπάνω ενέργειες και απόψεις ή τις αποδέχονται. Η σιωπή τους αποτελεί αδιαμφισβήτητη απόδειξη ενοχής. 
Το Διοικητικό Συμβούλιο 
Υ.Γ. : Το πλήρες κείμενο της εισήγησης του κ. Τόλιου μπορείτε να το βρείτε στην ιστοσελίδα www.iskra.gr με ημερομηνία 22/1/2016. 



ΑΝΑΚΟΙΝΩΣΗ της «ΕΝΩΤΙΚΗΣ ΣΥΝΔΙΚΑΛΙΣΤΙΚΗΣ ΣΥΝΕΡΓΑΣΙΑΣ»

ΑΝΑΚΟΙΝΩΣΗ Νο  15
Αθήνα, 1/2/2016

“ Η  ηγεσία της ΠΑΣΚΕ σε απόγνωση…. 
Τρέμουν στην ιδέα απώλειας της εξουσίας… ”


Συνάδελφοι,

Σε μια περίοδο που θα έπρεπε το Δ.Σ. του ΣΥΤΕ να είναι σε επιφυλακή και να ασχολείται ενωμένο για την καλύτερη δυνατή αντιμετώπιση των θεμάτων των συναδέλφων μας, η παράταξη της ΠΑΣΚΕ με την ανοχή και συνενοχή των συνεταίρων της, έχει μετατρέψει τον ιστορικό ΣΥΤΕ, σε μηχανισμό υπεράσπισης έκνομων, προσωπικών και παραταξιακών επιδιώξεων. Η προχθεσινή Νο 22/29.1.2016 ανακοίνωση που εξέδωσαν με τη σφραγίδα του ΣΥΤΕ, αποτελεί ένα ακόμα μνημείο αθλιότητας και ενδοτισμού. Οι συνάδελφοι της ΠΑΣΚΕ, στην προσπάθειά τους να διασωθούν συνδικαλιστικά και κομματικά στο χώρο,  ξεπέρασαν κάθε προηγούμενο. Μετέτρεψαν έναν ιστορικό Σύλλογο με αγώνες σε υποχείριο όλων όσων επιδιώκουν συνέχιση των μνημονίων και της διαπλοκής. Στο όνομα δήθεν της προστασίας της ανεξαρτησίας της Κεντρικής Τράπεζας, προστρέχουν και αυτοί στο “κυνήγι μαγισσών” που έχουν στήσει οι διάφοροι μηχανισμοί, αναφερόμενοι σε μια δημόσια και καθόλα νόμιμη εκδήλωση, το περιεχόμενο της οποίας λογοκρίνουν ως χωροφύλακες ολοκληρωτικού καθεστώτος. Σε λίγο θα μας πουν ότι αν δεν συνεχίσουν να διατηρούν τη θέση τους στον ΣΥΤΕ,  κινδυνεύει η Ευρωπαϊκή θέση της χώρας και η παραμονή της στη ζώνη του Ευρώ!!!

Συνάδελφοι,

Όσον αφορά τα αποδιδόμενα στον εισηγητή της συγκεκριμένης εκδήλωσης στον οποίο αναφέρονται, αφορά τον ίδιο και είναι δική του επιλογή, ο τρόπος της αντίδρασής του. Εμείς σε κάθε περίπτωση θα τιμήσουμε τη μεγάλη παράδοση δημοκρατικής κουλτούρας και ανεξαρτησίας σκέψεων και ιδεών που έχει ο χώρος της ΤτΕ. Δυστυχώς, οι σημερινοί σύμβουλοι της ΠΑΣΚΕ, εμποτισμένοι με την εξουσιομανία, αποκόπηκαν από την ιστορία του χώρου και τη δύναμη που μας έδινε η ενότητά μας μέσα από την θεμιτή διαφορετικότητά μας. Στο στόχο της πάση θυσία διατήρησής τους, δεν έχουν κανένα ηθικό φραγμό. Τα δίνουν όλα … Αλήθεια, πόσο αποκαλύπτεται η απόγνωση και η μικρότητά τους, όταν αναφέρονται απαξιωτικά σε μέλη της Διοίκησης της ΤτΕ !!! Δεν διστάζουν να χρησιμοποιήσουν ακόμα και το όνομα του ίδιου του Διοικητή της ΤτΕ, όταν πρόκειται να εξυπηρετήσουν τα μικροκομματικά τους συμφέροντα. Τότε για ποια ανεξαρτησία της Κεντρικής Τράπεζας μιλούν άραγε;  Είναι έκδηλη πλέον η αγωνία τους, μη τυχόν και χάσουν την προστασία που τους παρέχεται από μέρος του σημερινού μηχανισμού της Τράπεζας. Σε πόση απόγνωση έχουν οδηγηθεί, για να καταλογίζουν στην Κίνησή μας τέτοιες δυνάμεις και δυνατότητες, που από τα πράγματα και το θεσμικό πλαίσιο, δεν τις έχει ούτε και η εκλεγμένη κυβέρνηση; 
 

Είναι θέμα αξιοπρέπειας ….. «ανόητοι»


Συνάδελφοι,

Στην κρίσιμη περίοδο που διανύουμε έχουμε μπροστά μας σοβαρά θέματα του χώρου, που αφορούν είτε σε θέματα προσλήψεων, προαγωγών είτε ακόμα και στα πολύ σοβαρά θέματα και προβλήματα του Δικτύου, που παραμένουν άλυτα. Η όποια κριτική μας, δυστυχώς, έχει να κάνει με την πρωτοφανή αδράνεια σε ότι αφορά την επίλυση των παραπάνω προβλημάτων, που λιμνάζουν εδώ και καιρό με κύρια ευθύνη της Διευθύντριας Ανθρώπινου Δυναμικού και Οργάνωσης κας Παξινού. Χαρακτηριστικό παράδειγμα είναι ότι ενώ η κα Παξινού συμμετέχει στη λεγόμενη επιτροπή κοινωνικοασφαλιστικών θεμάτων (όπως εξ’ άλλου και ο Πρόεδρος του ΣΥΤΕ), δεν έκαναν το παραμικρό ώστε να αποτραπεί η «τιμωρία» που υπέστησαν οι προσφάτως αποχωρήσαντες συνάδελφοι, (που ενώ είχαν συμπληρώσει το 60ο έτος δεν είχαν 35ετία), με αποτέλεσμα να δεχθούν μειώσεις έως και 40% των συντάξεων τους (πλην ολίγων εκλεκτών). 

Εκτός των όσων αναφέρουμε παραπάνω, δεν διαφεύγει της προσοχής μας, η εναγώνια προσπάθεια που καταβάλλουν, να ταυτίσουν την Κίνησή μας με κόμματα ή κυβερνήσεις. Μην ανησυχούν, δεν επιδιώκουμε να τους αντικαταστήσουμε στην αναξιοκρατία, το ρουσφέτι και τη διαπλοκή. Η Κίνησή μας ήταν και θα παραμείνει μια αυτόνομη και ανεξάρτητη Κίνηση όλων των συναδέλφων που θέλουν να αγωνιστούν για τα δικαιώματά μας, κόντρα στις λογικές των μνημονίων και των δανειστών. Είμαστε και θα παραμείνουμε θιασώτες της αξιοπρέπειας και της περηφάνιας των συναδέλφων μας. Δεν θα τους ακολουθήσουμε στον κατήφορο. Όμως αντικειμενικά, δημιουργείται μείζον θέμα για εκείνους που τους παρέχουν ακόμα προστασία, ώστε να συμπεριφέρονται απαξιωτικά σε πρόσωπα και θεσμούς του χώρου της ΤτΕ. 



Με συναδελφικούς χαιρετισμούς
Η συντονιστική επιτροπή της
ΕΝΩΤΙΚΗΣ ΣΥΝΔΙΚΑΛΙΣΤΙΚΗΣ ΣΥΝΕΡΓΑΣΙΑΣ

